Liva framvegis við Shell-køsti eftir 9 mánaðir Óruddið av niðurbrenda Shell-bygninginum liggur framvegis og sløgist í Trongisvági Fríggjakvøldið 5. januar brann bygningurin hjá Føroya Shell í Trongisvági í grund. Vit skriva nú 19. oktober, men Shell hevur framvegis ikki ruddað upp. Hesin veruleikin er ikki ein, sum grannarnir í økinum brýggja seg um. Økið er sera ljótt á at líta og restir av niðurbrenda bygninginum hava longu verið til ampa fyri grannalagið. Glasull og annað hevur fokið fyri vág og vind, tá ið vindurin hevur gjørt um seg. -Nógv av tilfarinum er fokið um alt grannalagið eftir at bygningurin brendi. Í august feyk ein rúgva av bjálvingartilfari um grannalagið, tá ið stormur var, sigur Fróði Mortensen, granni. Tað er heldur ikki til at taka feil av, hvat grannarnir halda um skilið. -Hatta sær ræðuligt út, og tað er til stóra irritatión fyri alt grannalagið. Man kann ikki bjóða fólki slíkt, heldur Fróði Mortensen. Vánaligt av Shell Fleiri fólk í grannalagnum hava givið sína ónøgd til kennar fyri Shell, men enn er millum lítið og onki komið burturúr. -Eg veit, at fleiri av grannunum hava spurt seg fyri hjá Shell um hví teir ikki rudda upp. Tað skal so sigast, at teir eru byrjaðir, men tað gongur alt, alt í verðini for seint. Og nú hevur tað ligið stilt í fleiri mánaðir, sigur Fróði Mortensen. -Fólk í grannalagnum eru bangin fyri, at tilfar, sum liggur har, kann gera skaða á grannalagið. Eftir hansara tykki er henda dálkingin ikki nakað, sum Shell eigur at kunna liva við. Tað er ein stór fyritøka, ið eigur at kenna ábyrgd mótvegis slíkum. -Tað verður tosað nógv um dálking og umhvørvi í hesum døgum. Tí haldi eg ikki, at ein fyritøka sum Shell eigur at fara frá einum øki á ein slíkan hátt. Hatta er ein køstur, sigur hann og vísir eisini á, at øll, sum koma til Suðuroy síggja hendan køstin. -Hevði tað verið ein minni privat fyritøka, so kanska man hevði skilt at hon møguliga ikki hevði ráð at rudda upp. Men hetta er altso Shell. Tey eiga avgjørt at hava ráð at taka upp eftir sær. Verður ruddað Nýggi stjórin hjá Shell tykist ikki júst vera errin av støðuni í Trongisvági. Hendrik Egholm frætti um støðuna umvegis ein granna, sum ringdi til hansara og kærdi sína neyð. Hann viðurkennir eisini, at Shell ikki hevur røkt sínar uppgávur til lítar í hesum máli. -Hatta skuldi verið tikið niður fyri langari tíð síðani. Ongin ivi um tað. Hatta er ov vánaligt av okkum, sigur Hendrik Egholm, sum lovar at uppruddingin er liðug áðrenn veturin av álvara byrjar at gera um seg 1943 varð byrjað uppá vegasambandið millum Øravík og Hov. Norðaramegin varð bert arbeitt í smáum, og í 1953 stegðar arbeiðið. Tá var vegurin komin út til Trøllavíkar, har sum IRF heldur til í dag. Tað varð eisini byrjað uppá vegin sunnanfyri, og eisini her gevast menn at arbeiða í 1953. Tá var vegurin komin nakað niðan frá Hov. Arbeiðið liggur nú stilt í nøkur ár, og í 1956 verður av álvara ferð sett á arbeiðið aftur. Frá Landsverki í Øravík siga teir, at tá arbeiddu einir 60 mans norðanfyri og einir 70 mans sunnanfyri uppá vegin. Longu 2 ár seinni, tann 01. oktober 1958, varð vegurin tikin í nýtslu. Hetta vóru stór framstig at koyrast kundi ímillum bygdirnar, og fólk, ið Suðuroyarportalurin hevur tosað við minnast væl, tá ið bilar úr Vági komu biltúr norður á Tvøroyri.